Jarðhiti á Íslandi á rætur að rekja til úrkomu sem kemst í snertingu við heitan berggrunn líkt og gerist á flekamótum annars staðar á jörðinni . Tengslin við eldvirknina eru þó mismikil , mest á háhitasvæðum sem eru öll tengd virkum eldstöðvum og líklegum kvikuinnskotum . Tengsl eru óbeinni á lághitasvæðum , en þar gætir þó áhrifa eldvirkninnar í hitaástandi jarðskorpunnar . Háhitasvæði eru í hinu virka gos - og gliðnunarbelti þar sem hraunkvika er víða á nokkurra kílómetra dýpi . Lághitasvæðin eru í jarðskorpu sem er eldri og hefur kólnað nokkuð um leið og hana hefur rekið út frá gosbeltunum .